In nomine Dominj amen. Anno a natiuitate Eiusdem millesimo quadringentesimo quinquagesimo quarto, jndiccione septimo, pontificatu sanctissimi in Christo patris et dominj nostri dominj Felicis, diuina prouidencia pape quintj, anno eius quarto, die vero duodecima mensis Maij, in summo choro ecclesie Aboensis, hora ante meridiem nona uel quasi, jn mei notarii publici subscripti testiumque infrascriptorum ad hoc specialiter vocatorum et rogatorum presencia constitutus honorabilis vir dominus Nicolaus Mulle yconomus necnon canonicus ecclesie Aboensis, litteras quasdam papireas sigilloque de cera viridis coloris dorsotenus impressas, jn cuius quidem sigillj inferiori parte clipeus triangularis, in clipeo vero 3:s trabes lucide cernebantur, supra clipeum quoque galea quedam et super galeam duo cornua erecta clare apparebant, littere vero circumferenciales eiusdem sigilli legentibus patenter elucebant: Sigillum Claus Flæmingh militis, saluas, sanas et integras, non viciatas nec in aliqua sui parte suspectas, sed omni prorsus vicio et suspicione carentes, produxit et ipsas per me notarium publicum subscriptum coram testibus fide dignis legi ac publicari postulauit, quas ego notarius publicus cum ea qua decuit reuerencia de manibus eius suscipiens publice legi, quarum tenor de verbo ad verbum in sweco ydeomate sequitur et est talis: For allom thetta breff høra eller sæ kennis jac Clauus Flæmingh (etc. Se n. 407). Post quarum quidem litterarum produccionem, leccionem et diligentem examinacionem prefatus dominus Nicolaus Mulle, dicte ecclesie Aboensis yconomus, me notarium publicum subscriptum debita cum instancia requisiuit quatenus ipsas litteras copiando sibi ex eis vnum uel plura publicum sev publica conficerem instrvmentum siue instrumenta et quot fuerint necessaria et oportuna. Acta sunt hec anno jndiccione, pontificatu, mense, die, hora et loco quibus supra, presentibus ibidem honorabilibus et discretis viris dominis Johanne Jasparis, Henrico Akthi et Olauo Henrici, presbiteris, Gerlaco Fridagh et Lamberto Jonisson, ciuibus Aboensis dyocesis testibus ad premissa vocatis specialiter et rogatis. Et ego Martinus Lesken, clericus Wladislauiensis dyocesis, publicus imperialj auctoritate notarius, quia huiusmodi litterarum produccioni, leccioni et diligenti examinacioni aliisque omnibus et singulis dum sic vt premittitur fierent et agerentur vna cum prenominatis testibus presens interfui, eaque sic fieri vidi et audiui, jdeoque inserendo hic prefatas litteras de verbo ad verbum nichil addendo uel minuendo ex eis hoc presens publicum instrumentum, manu mea propria scriptum confeci signoque et nomine meis solitis et consuetis consignaui, rogatus et requisitus in fidem et testimonium omnium et singulorum premissorum. *